Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 2 Pv 186/14/1103	Bratislava III, 27.8.2014
EEČ : 2-10-260-2014

U Z N E S E N I E

Trestná vec:	obvinený XXXXX  
Zločin:	

Rozhodol: 	prokurátor Okresnej prokuratúry Bratislava III
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX

pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona, ktorého sa dopustil na tom skutkovom základe, že 

bol o 19.15 hod. dňa 27.02.2014 na Hlavnej ulici v obci Hamuliakovo v pohostinstve „U Branka“ kontrolovaný hliadkou Obvodného oddelenia Policajného zboru Dunajská Lužná, pričom dobrovoľne vydal 1 ks plastový vákuový obal o rozmeroch 12x19 cm, ktorý vytiahol z vrecka nohavíc, a v ktorom sa nachádzalo 5 ks plastových vákuových obalov o rozmeroch 4x7 cm s obsahom zelenej sušenej rastliny, pričom znaleckým skúmaním KEÚ PZ v Bratislave bolo zistené, že sa jedná o marihuanu s hmotnosťou 4818 mg s priemernou koncentráciou tetrahydrokanbidolu 13,6 % hmotnostných, obsahujúce 655 mg THC, čo vzhľadom na hmotnosť zodpovedá minimálne desiatim obvykle jednorázovým dávkam drogy, pričom rastliny rodu Cannabis (konopa) sú v zmysle zákona č. 139/1998 Z. z. o omamných, psychotropných látkach a prípravkoch v zmysle neskorších predpisov zaradené do 1. skupiny omamných látok,

	Podľa § 216 odsek 2 Trestného poriadku určujem obvinenému XXXXX skúšobnú dobu v trvaní osemnásť (18) mesiacov, ktorá začne plynúť právoplatnosťou tohto uznesenia.

	Podľa § 216 odsek 4 Trestného poriadku s poukazom na § 51 odsek 3 písmeno b) Trestného zákona ukladám, aby v skúšobnej dobe dodržiaval obmedzenie spočívajúce v zákaze požívania alkoholických nápojov a iných návykových látok.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
zákaz požívania alkoholických nápojov a iných návykových látok
Odôvodnenie:
Uznesením vyšetrovateľa PZ Okresného riaditeľstva PZ v Senci, Odboru kriminálnej polície bolo dňa 14.05.2014 pod ČVS:ORP-203/1-VYS-SC-2014 v zmysle § 206 odsek 1 Trestného poriadku vznesené obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 odsek 1 písmeno d) Trestného zákona na tom skutkovom základe ako je uvedené vo výrokovej časti tohto uznesenia.

	Obvinený XXXXX sa v prípravnom konaní v celom rozsahu priznal k spáchaniu skutku, pre ktorý mu bolo vznesené obvinenie. Do zápisnice uviedol, že po ceste do pohostinstva „U Branka“ kúpil v parku v Hamuliakove od neznámej osoby vrecko s marihuanou za sumu 30 €. Okolo siedmej hodiny, ako sedel v pohostinstve, prišli policajti, s ktorými vyšiel pred podnik a dobrovoľne im vydal vrecko s marihuanou, ktoré kúpil. Na svoju obhajobu neuviedol žiadne skutočnosti a skutok oľutoval. Do zápisnice taktiež uviedol, že je užívateľom marihuany.

	Svedok XXXXX, príslušník Obvodného oddelenia PZ Dunajská Lužná, uviedol, že bol dňa 27.02.2014 v čase o 18.55 hod. vyslaný spolu s kolegom do pohostinstva „U Branka“, nakoľko sa tam mala nachádzať osoba, ktorá má u seba marihuanu. Po príchode bola vytipovaná osoba zodpovedajúca popisu a vyzvaná, aby s nimi vyšla pred podnik, kde po preukázaní totožnosti bolo zistené, že ide o osobu XXXXX, ktorý po poučení dobrovoľne vydal plastové vrecko s obsahom neznámej sušenej rastliny, pričom uviedol, že ide o marihuanu.

	XXXXX Jung, ktorý spolu s XXXXX vykonával dennú službu, uviedol zhodné skutočnosti ako svedok XXXXX.

	Zo znaleckého posudku Kriminalistického a expertízneho ústavu PZ XXXXX bolo zistené, že v predložených 5 ks plastových vreciek sa nachádza rastlina rodu Cannabis (konope) s celkovou hmotnosťou 4818 mg s priemernou koncentráciou tetrahydrokanbidolu 13,6 % hmotnostných, obsahujúce 655 mg THC, čo možno považovať za 22-66 obvykle jednorazových dávok drogy. Rastliny rodu Canabis - konope sú zaradené do I. skupiny omamných látok.

	Protiprávne konanie obvineného dokumentujú tiež zápisnica o vydaní veci, zápisnica o zadržaní a obmedzení osobnej slobody podozrivej osoby, úradný záznam zasahujúcej policajnej hliadky. V súvislosti s trestnou činnosťou nedošlo k spôsobeniu škody.

S poukazom na uznesenie Krajského súdu v Žiline, sp. zn. 1To/86/2011 zo dňa 20.09.2011, podľa ktorého „počet obvykle jednorázovej dávky konopy - marihuany je potrebné stanovovať v závislosti od hmotnosti zaisteného sušeného materiálu konopy, a nie od koncentrácie účinnej látky THC v konope, tak pri zohľadnení tohto hmotnostného kritéria, t. j. metodiky výpočtu vychádzajúcej z hmotnostnej dávky konopy (jej váhového množstva), je potrebné za obvykle jednorázovú dávku (joint) považovať množstvo zodpovedajúce maximálne 500mg (0,5g) vysušenej konopy“, z dôvodu ktorého tak bol tento skutok prekvalifikovaný na prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona, nakoľko obvinenému bola zaistená marihuana v množstve 4818 mg, čo v zmysle uvedeného zodpovedá minimálne desiatim jednorazovým dávkam drogy.
	Dokazovaním, ktoré bolo realizované v priebehu prípravného konania, bolo dostatočne preukázané, že obvinený XXXXX spáchal skutok, pre ktorý je trestne stíhaný, ktorým po subjektívnej i objektívnej stránke naplnil zákonné znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 2 Trestného  zákona, pretože   mal   neoprávnene   v držbe  po  určitú  dobu  omamnú   látku v množstve zodpovedajúcom najviac desaťnásobku obvykle jednorazovej dávky na použitie, a to pre osobnú spotrebu.

	V zmysle ustanovenia § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov  môže prokurátor so súhlasom obvineného po vznesení obvinenia do podania obžaloby na návrh policajta  alebo aj bez návrhu podmienečne zastaviť trestné stíhanie, ak obvinený
vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
c)  vzhľadom  na  osobu   obvineného, s  prihliadnutím na jeho doterajší život a na  
     okolnosti prípadu, možno takéto rozhodnutie považovať za dostačujúce.

	V zmysle ustanovenia § 216 odsek 2 Trestného poriadku v rozhodnutí o podmienečnom zastavení trestného stíhania sa určí skúšobná doba na jeden až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	V zmysle ustanovenia § 216 odsek 4 Trestného poriadku možno obvinenému uložiť, aby v skúšobnej dobe dodržiaval primerané obmedzenia a povinnosti smerujúce k tomu, aby viedol riadny život alebo aby sa zdržal činnosti, ktorá viedla k spáchaniu prečinu.

	V zmysle § 51 odsek 3 písmeno b) Trestného zákona obmedzenia spočívajú najmä v zákaze požívania alkoholických nápojov a iných návykových látok.

	Obvinený sa k spáchaniu skutku kladeného mu za vinu priznal, súhlasil s podmienečným zastavením trestného stíhania, o jeho priznaní nie sú žiadne pochybnosti, keďže bolo slobodné, vážne a zrozumiteľné. Pri prečine nedovolenej výroby omamných a psychotropných látok, jedov alebo prekurzorov, ich držania  a obchodovania s nimi podľa § 171 odsek 2 Trestného zákona, je horná hranica  trestnej sadzby odňatia slobody päť rokov. Obvinený nebol doteraz súdne trestaný, ani postihnutý za priestupok na úseku všeobecnej vnútornej správy. 

	V danom prípade boli splnené podmienky na rozhodnutie o podmienečnom zastavení trestného stíhania podľa § 216 odsek 1 Trestného poriadku.

	Vzhľadom na osobu páchateľa s prihliadnutím na jeho doterajší život a na okolnosti prípadu som dospel k záveru, že takéto rozhodnutie možno dôvodne považovať za dostačujúce.

	V záujme zabezpečenia nápravy obvineného a zaistenia súladu jeho správania so zákonom, s prihliadnutím na závažnosť a charakter trestného činu, osobu obvineného a skutkové okolnosti mu bola určená skúšobná doba v trvaní osemnásť mesiacov spolu s obmedzením zákazu požívania alkoholických nápojov a iných návykových látok.
	Ak obvinený v priebehu skúšobnej doby bude viesť riadny život, rozhodne orgán, ktorý trestné stíhanie podmienečne zastavil, že sa obvinený osvedčil. 

	Právoplatnosťou takého rozhodnutia potom nastávajú účinky zastavenia trestného stíhania. V opačnom prípade bude rozhodnuté, že sa v trestnom stíhaní pokračuje.

	Vzhľadom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Branislav Delej
prokurátor